དེ་ཡང་མདའ་གཞུ་བཞི་སྤྲོད་ཀྱི་དབུས་སུ་གླིང་ཞེས་བཀོད་པའི་ལས་རྟགས་འདིའི་མཚོན་དོན་ནི།གཞི་དམར་པོས་སྤྱིར་དབང་གི་ཁ་དོག་མཚོན་ལ།ལྷག་པར་དུ་རྒྱལ་སྲས་རིགས་གསུམ་མགོན་པོའི་མཁྱེན་བརྩེ་ནུས་གསུམ་གྱི་ཡོན་ཏན་གཅིག་ཏུ་འདུས་ཤིང་།རིགས་བརྒྱའི་ཁྱབ་བདག་ཆེན་པོ་དཔལ་ཨོ་རྒྱན་གྱི་སློབ་དཔོན་པདྨ་ཀ་རའི་ཐུགས་སྲས་གཅིག་པུ།མི་ཡི་བུ་མཆོགལྷ་ཡི་རོལ་གར།ནག་ཕྱོགས་བདུད་སྡེའི་གཤེད་མ།དཀར་ཕྱོགས་བསྟན་པའི་རྒྱལ་མཚན།འཇའ་ལུས་གྲུབ་པའི་རིག་འཛིན།དབུ་ནག་བོད་ཀྱི་ལྷ་སྐལ།རྫོང་ཆེན་བཅོ་བརྒྱད་དང་རྫོང་ཕྲན་ཉེར་ལྔའི་ཡ་བདགགླིང་རྗེ་གེ་སར་སྐྱེས་བུ་དོན་གྲུབ་ཡིད་བཞིན་དབང་གི་རྒྱལ་པོའི་ཐུགས་བརྩེ་ཆེན་ཡེ་ཤེས་ཀྱི་འཇུག་པ་མཐའ་ཡས་པའི་འགྲོ་ཁམས་ཆེན་པོར་དུས་གསུམ་གཡེལ་བ་མེད་པར་རྟག་ཁྱབ་ལྷུན་གྲུབ་ཏུ་འབྱུང་གནས།དབང་དྲག་པདྨ་རིགས་ཀྱི་དཀྱིལ་འཁོར་བདེ་མཆོག་དབང་གི་ཕོ་བྲང་ཀུན་འདུས་ནོར་བུའི་དགའ་ཚལ་གྱི་རང་མདངས་དང་དེ་ཉིད་མཚོན།གཞི་དེའི་སྟེང་དུ་གླིང་རྗེ་གེ་སར་སྐྱེས་བུས་ནག་པོ་བདུད་གྱི་ཀླད་ཁྲག་དཀྲུག་བྱེད་གྱི་ཕྱག་མཚོན་གཙོ་བོ།ཤེས་རབ་རལ་གྲི་མདའ་གཞུ་ཐོགས།།ཞེས་པས་བསྟན་པ་བཞིན།ཐབས་དང་ཤེས་རབ་ཀྱི་རང་རྟགས་རྫོགས་ཤིང་ཁ་དོག་དཀར་པོ་ལྡན་པའི་མདའ་གཞུ་ཁ་སྤྲོད་བཞི་སྣོལ་གྱིས།གླིང་དཀར་རྒྱལ་བློན་གྱིས་སྣང་ཚུལ་ལ་དྲག་པོ་དམག་གི་མདའ་མཚོན་དམ་བཅའ་བཞི་ལྡན་རྟག་པར་ནག་ཕྱོགས་པར་གཟས་ཡོད་པའི་རྣམ་པ་མཚོན་ལ།ངོ་བོའི་ཆ་ནས་འགྲོ་བའི་བདེ་སྐྱིད་ལ་གཟན་པའི་ནག་ཕྱོགས་བདུད་ཀྱི་དཔུང་བཞི་ལ་ལས་འབྲས་ཀྱི་ངོ་སྤྲད་དེ་རྣམ་དཀར་ཞི་བའི་ས་ལ་སྦྱོར་བར་མཐུ་མི་དམན་ཞིང་།དཀར་ཕྱོགས་བསྟན་པའི་རྒྱལ་མཚན་མི་ནུབ་པར་སྲུང་བའི་ནུས་སྟོབས་ཀྱི་རང་རྟགས་རྫོགས་པ་གཙོ་བོར་མཚོན་པ་དང་།དྲག་རྩུབ་ཚར་གཅོད་ཡེ་ཤེས་ཀྱི་མཚོན་ཆའི་རྣོ་ངར་འབར་བའི་མདའ་རྩེ་བཞི་ཕྱིར་གཏད་པ་ནི།ཞི་རྒྱས་དབང་དྲག་གི་ལས་ཐབས་ཆེན་པོ་བཞིས་ཕྱི་དགྲ་ཧོར་བདུད་མོན་འཇང་བཞི།ནང་དགྲ་འདོད་ཆགས་ཞེ་སྡང་གཏི་མུག་ང་རྒྱལ་བཞི།གསང་དགྲ་ཉོན་མོངས་པའི་བདུད་དང་།ཕུང་པོའི་བདུད།འཆི་བདག་གི་བདུད།ལྷའི་བུ་ཡི་བདུད་བཞི་སྟེ།ཕྱི་ནང་གསང་གསུམ་གྱི་ནག་པོ་བདུད་སྡེའི་དཔུང་ཆེན་བརྒྱ་ཁྲི་བཞི་སྟོང་གི་ཚོགས་ཆེན་པོ་རྣམ་པ་ཀུན་ཏུ་འཐར་བར་བྱེད་པ་དང་ཕྱིར་བཟློག་གི་ལས་ལ་མཐུ་མི་རྡུགས་པའི་གཡུལ་ལས་ལ་གཡེལ་བ་མེད་པ་མཚོན།